L 191/14
LV
Eiropas Savienības Oficiālais Vēstnesis
28.7.2023.
(77)
Bez derīgo izrakteņu ieguves, pārstrādes un tirdzniecības nav iespējams sagādāt bateriju ražošanai nepieciešamos izejmateriālus.
Bateriju izgatavotāji neatkarīgi no to pozīcijas vai ietekmes uz piegādātājiem un to ģeogrāfiskās atrašanās vietas varētu netieši veicināt negatīvu ietekmi izrakteņu piegādes ķēdē.
Dažu izejmateriālu ieguvē vairāk nekā puse no pasaules kopējās produkcijas ir paredzētas lietošanai baterijām.
Piemēram, bateriju ražošanā izmanto vairāk nekā 50 % no globālā pieprasījuma pēc kobalta un vairāk nekā 60 % no pasaules litija.
Bateriju izgatavošanā izmanto aptuveni 8 % no pasaulē iegūtā dabiskā grafīta un 6 % no niķeļa.
(78)
Izejmateriālus, kurus izmanto bateriju izgatavošanā, piegādā tikai nedaudzas valstis, un dažos gadījumos zemie pārvaldības standarti minētajās valstīs var pastiprināt vidiskās un sociālās problēmas.
Kobalta un niķeļa ieguve un rafinēšana ir saistīta ar daudzām sociālajām un vidiskajām problēmām.
Lai gan ar dabisko grafītu saistītā sociālā un vidiskā ietekme nav tik smaga, dabiskā grafīta iegūšanai var būt nopietna ietekme uz vidi un cilvēku veselību, jo tā tiek galvenokārt īstenota, veicot nerūpnieciskas un neliela apjoma operācijas, lielākoties neoficiālā veidā.
Līdztekus tam, ka nav regulāri atjaunotu raktuvju slēgšanas plānu un sanācijas, šis var novest pie ekosistēmu un augšņu iznīcināšanas.
Paredzams, ka litijs aizvien vairāk tiks izmantots bateriju izgatavošanā, un tas, iespējams, radīs papildu spiedienu uz ieguves un rafinēšanas operācijām.
Tāpēc ir lietderīgi litiju iekļaut bateriju pienācīgas pārbaudes pienākumu darbības jomā.
Tam, ka Savienībā milzīgi pieaugs pieprasījums pēc baterijām, nevajadzētu sekmēt šādu vidisku un sociālu risku pieaugumu.
(79)
Dažus no bateriju izgatavošanā izmantotajiem izejmateriāliem, piemēram, kobaltu, litiju un dabisko grafītu, uzskata par Savienības kritiski svarīgām izejvielām, kā to norādījusi Komisija savā 2020. gada 3. septembra paziņojumā “Noturība kritiski svarīgo izejvielu jomā: ceļā uz drošāku un ilgtspējīgāku apgādātību”, un to ilgtspē­ jīga sagāde ir viens no priekšnoteikumiem Savienības bateriju ekosistēmas pienācīgai funkcionēšanai.
(80)
Bateriju piegādes ķēdes dalībnieki jau tagad īsteno vairākus brīvprātīgus centienus ar mērķi veicināt ilgtspējīgas sagādes principu ievērošanu; tostarp Atbildīgas izrakteņu ieguves nodrošināšanas iniciatīvu, Atbildīgi iegūtu minerālu iniciatīvu un Kobalta nozares atbildīga novērtējuma satvaru.
Tomēr nav skaidrs, vai ar brīvprātīgiem centieniem izveidot pienācīgas pārbaudes shēmas izdosies nodrošināt to, ka visi ekonomikas operatori, kas laiž baterijas Savienības tirgū, ievēro vienu un to pašu minimālo noteikumu kopumu.
(81)
Savienībā vispārīgas prasības par pienācīgu pārbaudi saistībā ar konkrētiem minerāliem un metāliem tika ieviestas ar Eiropas Parlamenta un Padomes Regulu (ES) 2017/821 (23).
Tomēr minētā regula neattiecas uz bateriju ražošanā izmantotajiem minerāliem un materiāliem.
(82)
Tāpēc, tā kā ir paredzams, ka Savienībā pieprasījums pēc baterijām pieaugs eksponenciāli, ekonomikas operato­ ram, kas bateriju laiž Savienības tirgū, vajadzētu izveidot bateriju pienācīgas pārbaudes politiku.
Tāpēc šajā regulā būtu jānosaka prasības, lai novērstu sociālos un vidiskos riskus, kas raksturīgi tādu konkrētu izejmateriālu un otrreizējo izejmateriālu ieguvei, pārstrādei un tirdzniecībai, kurus izmanto bateriju izgatavošanas vajadzībām.
Šādai politikai būtu jāaptver visi ķēdē iesaistītie operatori un to meitasuzņēmumi un apakšuzņēmēji, kas iegūst, apstrādā un tirgo noteiktas izejvielas un otrreizējos izejmateriālus.
(83)
Ieviešot uz risku balstītu bateriju pienācīgas pārbaudes politiku, ekonomikas operatoram to vajadzētu balstīt uz starptautiski atzītiem pienācīgas pārbaudes standartiem un principiem, piemēram, tādiem, kas ietverti Apvienoto Nāciju Organizācijas Vadošajos principos uzņēmējdarbībai un cilvēktiesībām, Apvienoto Nāciju Organizācijas Globālā līguma desmit principos, Apvienoto Nāciju Organizācijas Vides programmas (UNEP) Vadlīnijās par produktu aprites cikla sociālās ietekmes novērtēšanu, Starptautiskās Darba organizācijas (SDO) Trīspusējā dekla­ rācijā par principiem attiecībā uz daudznacionāliem uzņēmumiem un sociālo politiku, Ekonomiskās sadarbības un attīstības organizācijas (ESAO) vadlīnijās daudznacionāliem uzņēmumiem un ESAO Pienācīgas pārbaudes vadlī­ nijās attiecībā uz atbildīgu uzņēmējdarbības praksi.
Minētie standarti un principi, kas katram ekonomikas opera­ toram būtu jāpielāgo savam specifiskajam kontekstam un apstākļiem, atspoguļo valdību un ieinteresēto personu vienotu izpratni.
Attiecībā uz bateriju ražošanā izmantoto dabisko minerālresursu ieguvi, pārstrādi un tirdzniecību – ESAO Pienācīgas pārbaudes vadlīnijas attiecībā uz atbildīgām izrakteņu piegādes ķēdēm no konfliktu skartām un augsta riska teritorijām ir starptautiski atzīts standarts, kas paredzēts tam, lai novērstu konkrētus smagu cilvēktiesību pārkāpumu riskus, un tās atspoguļo valdību un ieinteresēto personu ilgstošus centienus iedibināt labo praksi šajā jomā.
(23) Eiropas Parlamenta un Padomes Regula (ES) 2017/821 (2017. gada 17. maijs), ar ko paredz piegādes ķēdes pienācīgas pārbaudes pienākumus Savienības importētājiem, kuri importē konfliktu skartu un augsta riska teritoriju izcelsmes alvu, tantalu un volframu, to rūdas un zeltu (OV L 130, 19.5.2017., 1. lpp.).